SL Uradni list Evropske unije L 140/17

DELEGIRANA UREDBA KOMISIJE (EU) št. 448/2012

z dne 21. marca 2012

o dopolnitvi Uredbe (ES) št. 1060/2009 Evropskega parlamenta in Sveta glede regulativnih tehničnih standardov za predstavitev informacij, ki jih bonitetne agencije dajo na voljo v centralnem registru, ki ga je uvedel Evropski organ za vrednostne papirje in trge

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 1060/2009 Evropskega parlamenta in Sveta z dne 16. septembra 2009 o bonitetnih agencijah (1) in zlasti člena 21(4)(c) Uredbe,

ob upoštevanju naslednjega:

(1) V skladu s členom 11(2) Uredbe (ES) št. 1060/2009 morajo bonitetne agencije v centralnem registru, ki ga je vzpostavil Evropski organ za vrednostne papirje in trge (v nadaljnjem besedilu: ESMA), dati na voljo nekatere informacije o preteklih rezultatih. Te informacije morajo biti na voljo v standardizirani obliki, ki jo določi ESMA. ESMA omogoči javni dostop do teh informacij in objavi povzetek informacij glede bistvenih ugotovljenih sprememb. Te zahteve je treba dopolniti v zvezi s predstavitvijo zagotovljenih informacij, vključno s strukturo, obliko, metodo in obdobjem poročanja.

(2) Bonitetne agencije, ki so del skupine bonitetnih agencij, ki se nahajajo v Uniji, lahko poročila v centralnem registru zagotovijo ločeno. Vendar pa bi bilo treba zaradi zelo integrirane funkcijske organizacije bonitetnih agencij na ravni Unije in lažjega razumevanja statističnih podatkov bonitetne agencije spodbujati, da v centralni register pošljejo skupna poročila za celo skupino.

(3) Sistem centralnega registra zbira podatke o kreditnih ocenah in jih hrani centralno. Da bi lahko udeleženci na trgu bolje ocenili zanesljivost bonitetnih ocen in se tako lažje odločali o naložbah, bi moral centralni register na prostovoljni osnovi sprejemati tudi bonitetne ocene, ki jih izdajo bonitetne agencije tretjih držav, ki pripadajo isti skupini bonitetnih agencij, niso pa potrjene v Uniji.

(4) Da bi bilo razumevanje pripravljenih statističnih podatkov lažje, bi se moralo v sporočanje podatkov o bonitetnih ocenah vključiti podatke izpred najmanj zadnjih deset let pred začetkom veljavnosti Uredbe (ES) št. 1060/2009. Bonitetni agenciji ni treba sporočiti podatkov, če dokaže, da to zaradi njihovega obsega in kompleksnosti ne bi bilo sorazmerno.

(5) Ta uredba temelji na osnutkih regulativnih tehničnih standardov, ki jih je ESMA predložila v potrditev Komisiji v skladu s postopkom iz člena 10 Uredbe (EU) št. 1095/2010 Evropskega parlamenta in Sveta (2).

(6) ESMA je opravila javno posvetovanje o osnutkih regulativnih tehničnih standardov, na katerih temelji ta uredba, in zaprosila za mnenje Interesne skupine za vrednostne papirje in trge, ustanovljene v skladu s členom 37 Uredbe (EU) št. 1095/2010. Vendar ESMA ni opravila analize stroškov in koristi, saj je menila, da ta ne bi bila sorazmerna z učinkom osnutkov regulativnih tehničnih standardov, ker Odbor evropskih zakonodajalcev za vrednostne papirje (CESR) od leta 2010 uvaja centralni register in osnutki regulativnih tehničnih standardov odražajo delovanje obstoječega sistema, ne vsebujejo pa novih zahtev, zaradi česar se ni pričakovalo, da bi ESMA ali bonitetne agencije zaradi tega imele večje dodatne stroške –

SPREJELA NASLEDNJO UREDBO:

POGLAVJE I

SPLOŠNE DOLOČBE

Člen 1

Predmet

Ta uredba določa pravila za predstavitev informacij, vključno s strukturo, obliko, metodo in obdobjem poročanja, ki jih morajo bonitetne agencije dati na voljo v centralnem registru v skladu s:

(a) členom 11(2) Uredbe (ES) št. 1060/2009;

(b) točko 1 dela II oddelka E Priloge I k Uredbi (ES) št. 1060/2009.

POGLAVJE II

STRUKTURA POROČANJA

Člen 2

Načela poročanja

1. Bonitetna agencija v centralni register, ki ga je uvedla ESMA, pošlje naslednje vrste poročil:

(a) kvalitativna poročila o podatkih, kot jih določata člena 7 in 9, in

(b) poročila o podatkih o bonitetnih ocenah, kot jih določata člena 8 in 10.

2. Bonitetna agencija je odgovorna za točnost, popolnost in dostopnost sporočenih podatkov. Agencija poročila zagotovi pravočasno po linijah poročanja iz člena 11 in v skladu s postopkom poročanja iz člena 13.

3. Če bonitetna agencija pripada skupini bonitetnih agencij, lahko članice skupine eno od članic pooblastijo za sporočanje zahtevanih informacij v imenu skupine. Pooblaščena članica skupine pri sporočanju informacij v imenu skupine identificira sebe in članice skupine, v imenu katerih sporoča informacije.

Člen 3

Bonitetne ocene, ki se sporočajo

1. Bonitetna agencija sporoči podatke o bonitetnih ocenah za vsako obdobje poročanja, dokler bonitetne ocene ne prekliče.

2. Bonitetna agencija poroča o naročenih in nenaročenih bonitetnih ocenah. Pri tem navede, ali je bonitetna ocena naročena ali nenaročena.

3. Bonitetna agencija, ki poroča v imenu skupine bonitetnih agencij, lahko vključi tudi podatke, ki jih sporočajo bonitetne agencije tretje države iz iste skupine in ki se v Uniji ne uporabljajo. Če bonitetna agencija teh podatkov ne sporoči, to obrazloži v kvalitativnem poročilu o podatkih.

4. Bonitetna agencija sporoči podatke o bonitetnih ocenah izpred zadnjih deset let pred začetkom veljavnosti Uredbe (ES) št. 1060/2009. Bonitetna agencija, ki bonitetnih ocen ni izdajala pred 7. decembrom 1999, sporoči podatke za obdobja poročanja, ki sledijo prvemu dnevu izdaje bonitetne ocene. Bonitetni agenciji ni treba poročati o obdobjih pred registracijo ali certificiranjem v skladu z Uredbo (ES) št. 1060/2009, če dokaže, da to zaradi njihovega obsega in kompleksnosti ne bi bilo sorazmerno.

5. Bonitetna agencija sporoči naslednje vrste bonitetnih ocen:

(a) bonitetne ocene gospodarskih družb;

(b) bonitetne ocene strukturiranih finančnih instrumentov;

(c) bonitetne ocene držav in javnih financ.

Člen 4

Bonitetne ocene gospodarskih družb

1. Bonitetna agencija sporoči podatke o bonitetnih ocenah gospodarskih družb za vsakega izdajatelja.

2. Bonitetna agencija lahko bonitetne ocene odvisne družbe šteje za posamične. Pri tem bonitetna agencija to ustrezno obrazloži.

3. Bonitetna agencija pri sporočanju bonitetnih ocen gospodarskih družb ocene uvrsti v eno od gospodarskih panog iz polja 18 razpredelnice 1 v Prilogi II.

4. Če so na voljo, se sporočijo podatki tako za kratkoročne kot tudi za dolgoročne bonitetne ocene gospodarskih družb. Pri dolgoročnih bonitetnih ocenah se sporoči ocena izdajatelja. Če ocena izdajatelja ni na voljo, se sporoči dolgoročna bonitetna ocena nezavarovanih dolžniških instrumentov. Če sta na voljo bonitetni oceni za tujo in domačo denarno enoto, se sporoči samo bonitetna ocena za tujo denarno enoto.

Člen 5

Bonitetne ocene strukturiranih finančnih instrumentov

1. Ob upoštevanju posebnih značilnosti iz odstavkov 2 in 3 bonitetna agencija pri strukturiranih finančnih instrumentih sporoči dolgoročne bonitetne ocene vsakega izdajatelja.

2. Bonitetna agencija pri strukturiranih finančnih instrumentih in podobnih strukturah sporoči dolgoročne bonitetne ocene vsakega izdajatelja.

3. Bonitetna agencija pri s premoženjem zavarovanih vrednostnih papirjih sporoči kratkoročne bonitetne ocene vsakega izdajatelja.

4. Pri sporočanju bonitetnih ocen za strukturirane finančne instrumente bonitetna agencija bonitetne ocene uvrsti v eno od naslednjih skupin naložb:

(a) vrednostni papirji, zavarovani s premoženjem. V to skupino naložb spadajo naslednje podskupine: posojila za nakup avtomobila/ladje/letala, študentska posojila, potrošniška posojila, posojila za zdravljenje, posojila za nakup montažne hiše na kolesih (manufactured housing loans), posojila za filmsko produkcijo, posojila za javne službe (utility loans), leasing opreme, faktoring iz naslova kreditnih kartic, davčne izvršbe, slaba posojila, zapisi s kreditno navezavo, posojila za nakup avtodoma in terjatve do kupcev;

(b) s stanovanjsko hipoteko zavarovani vrednostni papirji. V to skupino naložb spadajo naslednje podskupine: prvorazredni vrednostni papirji, zavarovani s stanovanjsko hipoteko, neprvorazredni vrednostni papirji, zavarovani s stanovanjsko hipoteko, ter hipotekarna posojila (home equity loans);

(c) vrednostni papirji, zavarovani s hipoteko na poslovno nepremičnino. V to skupino naložb spadajo naslednje podskupine: posojila za prodajne ali poslovne prostore, bolnišnice, domove za nego, skladiščne objekte, hotele, oskrbne domove, industrijo in večstanovanjske objekte;

(d) z dolžniškimi instrumenti zavarovani finančni instrumenti (CDO). V to skupino naložb spadajo naslednje podskupine: s posojilom zavarovani finančni instrumenti, z obveznicami zavarovani finančni instrumenti, z dolžniškimi instrumenti zavarovani sintetični finančni instrumenti (CSO), z dolžniškimi instrumenti zavarovani enotranšni finančni instrumenti, z investicijskimi skladi zavarovani finančni instrumenti, z dolžniškimi instrumenti zavarovani finančni instrumenti vrednostnih papirjev, zavarovanih s premoženjem in finančni instrumenti, zavarovani z dolžniškimi instrumenti finančnih instrumentov, zavarovanih z dolžniškimi instrumenti (CDOs of CDOs);

(e) s premoženjem zavarovani vrednostni papirji;

(f) drugi strukturirani finančni instrumenti, ki ne spadajo v navedene skupine naložb, vključno s strukturiranimi kritimi obveznicami, strukturiranimi investicijskimi instrumenti, vrednostnimi papirji, povezanimi z zavarovalnim tveganjem, in ponudniki izvedenih finančnih instrumentov.

5. Bonitetna agencija pri vsakem ocenjenem instrumentu navede, v katero skupino ali (po potrebi) podskupino naložb spada.

6. V polju 17 razpredelnice 1 iz Priloge II se kot oznaka države navede oznaka države, v kateri je bila izdana večina obstoječih sredstev. Če izvora večine sredstev ni mogoče ugotoviti, se ocenjeni instrument opredeli kot „mednarodni“.

Člen 6

Bonitetne ocene držav in javnih financ

1. Bonitetna agencija sporoči podatke o bonitetnih ocenah držav in javnih financ za vsakega izdajatelja. Bonitetna agencija bonitetne ocene razvrsti v enega od naslednjih razredov:

(a) bonitetne ocene držav v domači denarni enoti;

(b) bonitetne ocene držav v tuji denarni enoti;

(c) bonitetne ocene subjektov na poddržavni in lokalni ravni, kot so regijske in lokalne vlade;

(d) bonitetne ocene naddržavnih organizacij, kot so institucije, ki jih ustanovi, nadzira in ima v lasti več kot ena državna delničarka, vključno z organizacijami z oznako U (dejavnosti ekstrateritorialnih organizacij in teles) v skladu s statistično klasifikacijo gospodarskih dejavnosti v Evropski skupnosti (v nadaljnjem besedilu: NACE); (3)

(e) bonitetne ocene javnih subjektov, vključno s tistimi z naslednjimi oznakami NACE: oznako O (javna uprava in obramba; obvezno socialno varstvo), oznako P (izobraževanje) in oznako Q (zdravstvo in socialno delo).

2. Znotraj vsakega razreda se sporočajo kratkoročne in dolgoročne bonitetne ocene izdajateljev. Če ocena izdajatelja ni na voljo, se sporoči dolgoročna bonitetna ocena dolžniških instrumentov.

3. Če pri naddržavnih organizacijah, kot so opredeljene v točki (d) odstavka 1, nobene države ni mogoče opredeliti za državo izdajateljico, se v polju 17 razpredelnice 1 v Prilogi II izdajatelj opredeli kot „mednarodni“.

POGLAVJE III

OBLIKA POROČANJA

Člen 7

Kvalitativni podatki

1. Bonitetna agencija poročila o kvalitativnih podatkih pošlje v obliki, določeni v razpredelnici 1 v Prilogi I. Bonitetna agencija pošlje zlasti kvalitativne podatke o bonitetni lestvici ter obrazloži značilnosti vsake bonitetne ocene in njen pomen. Bonitetna agencija lahko sporoči največ šest bonitetnih lestvic. Za vsako kombinacijo časovnega obdobja in vrste bonitetnih ocen lahko sporoči največ eno bonitetno lestvico.

2. Če bonitetna agencija pri izdaji bonitetne ocene za določeno časovno obdobje in določeno vrsto bonitetne ocene uporabi več kot eno bonitetno lestvico, v poročilu o kvalitativnih podatkih sporoči samo bonitetno lestvico, ki jo je uporabila pri večini teh bonitetnih ocen. Bonitetne ocene, pri katerih je uporabila bonitetno lestvico, ki v skladu s tem odstavkom ni bila sporočena, v poročilih o podatkih ne navede.

3. Bonitetna lestvica vsebuje nedoločeno število širših kategorij bonitetnih ocen, ki lahko vsebujejo nedoločeno število stopenj. Bonitetna agencija po potrebi sporoči kategorije kot tudi stopnje bonitetnih ocen.

Člen 8

Podatki o bonitetnih ocenah

1. Bonitetna agencija zagotovi poročila o podatkih o bonitetnih ocenah iz člena 3 v obliki, določeni v razpredelnici 1 v Prilogi II.

2. V polju 12 razpredelnice 1 v Prilogi II bonitetna agencija pri bonitetni oceni sporoči neplačilo v naslednji primerih:

(a) bonitetna ocena kaže, da je bilo v skladu z opredelitvijo „neplačila“ bonitetne agencije ugotovljeno neplačilo;

(b) bonitetna ocena je bila preklicana zaradi nesolventnosti ocenjenega subjekta ali prestrukturiranja dolga ali

(c) v vseh drugih primerih, ko bonitetna agencija meni, da je ocenjeni subjekt ali instrument v neplačilu, bistveno oslabljen ali je v podobni situaciji.

3. Pri vseh sporočenih bonitetnih ocenah, ki se med določenim obdobjem poročanja prekličejo, se v polju 11 razpredelnice 1 v Prilogi II navede razlog za preklic. Bonitetne ocene, ki so bile preklicane pred 7. septembrom 2010, se navedejo pod kategorijo „umik ocene zaradi drugih razlogov“.

Člen 9

Spremembe in razveljavitev kvalitativnih podatkov

1. Bonitetna agencija sporoči spremembe in razveljavitve sporočenih kvalitativnih podatkov, če je to nujno, da se:

(a) upoštevajo spremembe kvalitativnih podatkov;

(b) popravijo stvarne napake pri sporočanju bonitetne lestvice.

2. Bonitetna agencija pri spremembah kvalitativnih podatkov, razen podatkov o bonitetni lestvici, pošlje novo poročilo, ki vsebuje posodobljene podatke. Bonitetna agencija pošlje novo poročilo o kvalitativnih podatkih samo, če se je kateri od podatkov spremenil, pri čemer sporoči samo spremenjene podatke. Bonitetna agencija v primeru spremembe metodologije sporoči posodobljene kvalitativne podatke in na spletni strani doda sklic na dopolnilne informacije o preteklih spremembah metodologije.

3. Če so bile na bonitetni lestvici spremenjene samo oznake kategorij ali stopenj, bonitetna agencija pošlje poročilo o kvalitativnih podatkih, ki vsebuje posodobljen zapis prejšnje bonitetne lestvice (doda enotni identifikator bonitetne ocene) ter spremenjene oznake ali opise. Druga polja, ki se nanašajo na bonitetno lestvico, vključi v poročilo brez sprememb. Bonitetna agencija uporabi polja iz razpredelnice 1 v Prilogi I.

4. Pri večjih spremembah ocenjevalne lestvice bonitetna agencija sporoči novo bonitetno lestvico in:

(a) pošlje datoteko kvalitativnih podatkov s posodobljenim zapisom bonitetne lestvice, pri čemer datum konca veljavnosti spremeni v datum zaključka prejšnjega obdobja poročanja. Pri tem izpolni polja v razpredelnici 1 v Prilogi I;

(b) bonitetna agencija sporoči novo bonitetno lestvico z novim enotnim identifikatorjem in datumom začetka veljavnosti prvega obdobja poročanja, za katerega velja;

(c) ko bonitetna agencija od centralnega registra prejme povratno datoteko, ki potrjuje, da je bila nova bonitetna lestvica sprejeta, pošlje podatke o bonitetnih ocenah iz prvega obdobja poročanja, za katerega velja nova bonitetna lestvica, pri čemer uporabi novo bonitetno lestvico.

5. Ob razveljavitvi bonitetne lestvice bonitetna agencija:

(a) razveljavitev opravi preden v centralni register sporoči podatke o bonitetnih ocenah na podlagi navedene bonitetne lestvice. Če je podatke o bonitetnih ocenah že sporočila, bonitetna agencija razveljavi vse podatke o bonitetnih ocenah, pri katerih je uporabila prejšnjo bonitetno lestvico;

(b) bonitetna agencija pošlje datoteko s kvalitativnimi podatki skupaj z razveljavljeno bonitetno lestvico. Pri tem izpolni polje v razpredelnici 2 v Prilogi I.

Člen 10

Razveljavitev podatkov o bonitetnih ocenah in sporočanje preteklih podatkov o bonitetnih ocenah

1. Če pri podatkih o bonitetnih ocenah ugotovi stvarne napake, bonitetna agencija sporoči razveljavitev teh podatkov in jih nadomesti.

2. Pri razveljavitvi podatkov o bonitetnih ocenah bonitetna agencija:

(a) pri zapisu iz tekočega obdobja poročanja izpolni ustrezna polja v razpredelnici 2 v Prilogi II. Po razveljavitvi prvotnega zapisa agencija pošlje posodobljen zapis;

(b) pri zapisih iz preteklih obdobij poročanja lahko bonitetna agencija prvotne podatke o bonitetnih ocenah razveljavi tako, da izpolni ustrezno polje v razpredelnici 2 v Prilogi II in doda razlog za razveljavitev, nato pa prvotni zapis za vsa obdobja nadomesti po postopku iz člena 3(4).

3. Če bonitetna agencija sporoča podatke o bonitetnih ocenah za nazaj, v poljih 24 in 25 v razpredelnici 1 v Prilogi II navede preteklo obdobje poročanja o bonitetnih ocenah in razlog za njihovo sporočitev.

POGLAVJE IV

NAČIN POROČANJA

Člen 11

Načini poročanja in prenos podatkov

1. Bonitetne agencije za sporočanje podatkov v centralni register uporabljajo poročevalne funkcije sistema centralnega registra.

2. Vse datoteke, poslane v centralni register in prejete iz njega, imajo obliko XML, ki je združljiva s shemami XSD, ki jih izda ESMA.

3. Bonitetna agencija poimenuje datoteke v skladu s pravili o poimenovanju datotek, ki jih je izdala ESMA.

4. Bonitetna agencija hrani datoteke, poslane v centralni register in prejete iz njega, v elektronski obliki najmanj pet let. Datoteke so ESMA na voljo na zahtevo.

Člen 12

Načela za izmenjavo datotek in obdobja poročanja

1. Bonitetna agencija v obdobju predhodne objave, ki sledi, v centralni register pošlje vse datoteke za določeno obdobje poročanja. Ta zahteva velja za datoteke s kvalitativnimi podatki kot tudi datoteke s podatki o bonitetnih ocenah.

2. Obdobje poročanja obsega šest mesecev od 1. januarja do 30. junija oziroma od 1. julija do 31. decembra. Obdobje predhodne objave obsega tri mesece po koncu zadevnega obdobja poročanja in traja od 1. januarja do 31. marca oziroma od 1. julija do 30. septembra. Začetek in konec obdobja predhodne objave in obdobja poročanja se določi po srednjeevropskem času.

3. Bonitetna agencija najprej sporoči kvalitativne podatke. Podatke o bonitetnih ocenah pošlje šele po prejetju povratne datoteke, ki potrjuje, da so bili kvalitativni podatki preverjeni.

4. Med vsakim obdobjem predhodne objave bonitetna agencija v centralni register pošlje datoteke s podatki o bonitetnih ocenah, vključno z vsemi informacijami iz razpredelnic 1, 2 in 3 iz Priloge II. Razveljavitve podatkov o bonitetnih ocenah sporoči v skladu s členom 10.

5. Če bonitetna agencija podatke v centralni register sporoča prvič, pošlje datoteko s kvalitativnimi podatki z vsemi kvalitativnimi podatki iz razpredelnic 1, 2 in 3 iz Priloge I. Bonitetna agencija nato sporoča samo nove bonitetne lestvice ter posodobljene podatke in razveljavljene kvalitativne podatke v skladu s členom 9.

6. Poleg prvega sporočila podatkov v centralni register bonitetna agencija sporoči tudi pretekle podatke v skladu s členom 3(4). Poroča po kronološkem vrstnem redu obdobij poročanja, začenši z najzgodnejšim.

Člen 13

Postopek poročanja

1. Bonitetna agencija zagotovi, da so informacije, ki jih pošlje v centralni register, v skladu z informacijami v internih zapisih. V vsakem obdobju predhodne objave vse zadevne datoteke pošlje v kronološkem vrstnem redu, napake pa popravi v obdobju predhodne objave.

2. Centralni register bonitetni agenciji za vsako sporočeno podatkovno datoteko pošlje povratno datoteko, s katero potrdi, da je bila datoteka prejeta in pravilno naložena ali pa bonitetno agencijo obvesti o ugotovljenih napakah. Če centralni register odkrije napako, bonitetna agencija pravočasno pošlje popravke, kot sledi:

(a) pri napakah v datoteki agencija popravi napako po navodilih iz povratne datoteke in ponovno pošlje celotno datoteko;

(b) pri vsebinskih napakah agencija popravi napako po navodilih iz povratne datoteke in ponovno pošlje samo popravljene zapise.

POGLAVJE V

KONČNE DOLOČBE

Člen 14

Začetek veljavnosti

Ta uredba začne veljati dvajseti dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 21. marca 2012 Za Komisijo Predsednik José Manuel BARROSO

(1) UL L 302, 17.11.2009, str. 1.

(2) UL L 331, 15.12.2010, str. 84.

(3) Uredba (ES) št. 1893/2006 Evropskega parlamenta in Sveta z dne 20. decembra 2006 o uvedbi statistične klasifikacije gospodarskih dejavnosti NACE Revizija 2 in o spremembi Uredbe Sveta (EGS) št. 3037/90 kakor tudi nekaterih uredb ES o posebnih statističnih področjih (UL L 393, 30.12.2006, str. 1).

PRILOGA I Seznam polj za datoteke s kvalitativnimi podatki Razpredelnica 1: Seznam polj s poslovnimi podatki za prvo poročilo in posodobitev datoteke s kvalitativnimi podatki Št. Identifikator polja Opis Vrsta polja Standard 1 CRA Name Ime, ki se uporablja za identifikacijo bonitetne agencije na spletnem vmesniku CEREP. Biti mora enako imenu, ki ga je bonitetna agencija uporabila pri registraciji in pri vseh drugih nadzornih postopkih v okviru ESMA. Če ena od članic skupine bonitetnih agencij poroča za celo skupino, se navede ime skupine bonitetnih agencij. Obvezno za prvo poročanje oz. ob spremembah. — 2 CRA Description Kratek opis bonitetne agencije Obvezno za prvo poročanje oz. ob spremembah. — 3 CRA Methodology Opis metodologije bonitetnega ocenjevanja bonitetne agencije. Bonitetna agencija lahko opiše posebnosti metodologije ocenjevanja. Obvezno za prvo poročanje oz. ob spremembah. — 4 Solicited and unsolicited ratings policies Opis politike bonitetne agencije glede naročenih in nenaročenih bonitetnih ocen. V primeru, da ima agencija več kot eno politiko, se za vsako politiko navedejo zadevne vrste bonitetnih ocen. Obvezno za prvo poročanje oz. ob spremembah. — 5 Subsidiary ratings policy Opis politike glede sporočanja bonitetnih ocen odvisnih družb. Obvezno za prvo poročanje oz. ob spremembah. Uporablja se samo pri bonitetnih ocenah, ki izdajajo ocene gospodarskih družb. — 6 Geographical reporting scope Navedba, ali gre za svetovno pokritost. Če pokritost ni svetovna, bonitetna agencija obrazloži, zakaj ne. Obvezno za prvo poročanje oz. ob spremembah. Za označitev, ali gre za svetovno pokritost ali ne, se uporabi oznaka XML Global/Non global. Če se izbere „nesvetovna pokritost“, se v podpolju obvezno navede razlog. 7 Definition of default Opis opredelitve neplačila, ki jo uporablja bonitetna agencija. Obvezno za prvo poročanje oz. ob spremembah. — 8 Rating scale identifier Označuje specifično bonitetno lestvico bonitetne agencije. Obvezno, če je treba bonitetno lestvico sporočiti ali posodobiti. — 9 Rating scale validity start date Datum začetka veljavnosti bonitetne lestvice (BOP). Ujemati se mora z veljavnim datumom začetka obdobja poročanja v sistemu. Datum ne sme sovpadati z že sporočeno bonitetno lestvico za enak obseg. Obvezno, če se sporoči „rating scale identifier“. Oblika datuma po ISO 8601 (LLLL-MM-DD). 10 Rating scale validity end date Zadnji datum veljavnosti bonitetne lestvice. Ujemati se mora z veljavnim datumom konca obdobja poročanja v sistemu. Če specifični končni datum veljavnosti ni znan ali je v prihodnosti, se navede kot 9999-01-01. Datum ne sme sovpadati z že sporočeno bonitetno lestvico za enak obseg. Obvezno, če se sporoči „rating scale identifier“. Oblika datuma po ISO 8601 (LLLL-MM-DD). 11 Time horizon Opredeli se veljavnost bonitetne lestvice glede na časovno obdobje. Veljavna je kombinacija vrste bonitetne ocene in časovnega obdobja. Obvezno, če se sporoči „rating scale identifier“. — „L“, če se bonitetna lestvica uporablja za dolgoročne ocene, — „S“, če se bonitetna lestvica uporablja za kratkoročne ocene. 12 Rating type Opredeli se veljavnost bonitetne lestvice glede na vrsto bonitetne ocene. Veljavna je kombinacija vrste bonitetne ocene in časovnega obdobja. Obvezno, če se sporoči „rating scale identifier“. — „C“, če se bonitetna lestvica uporablja za ocene gospodarskih družb, — „S“, če se bonitetna lestvica uporablja za ocene držav ali javnih financ, — „T“, če se bonitetna lestvica uporablja za bonitetne ocene strukturiranih finančnih instrumentov. 13 Rating category label Navede se specifična bonitetna kategorija na bonitetni lestvici. Obvezno, če se sporoči „rating scale identifier“. — 14 Rating category description Opredeli se bonitetna kategorija na bonitetni lestvici. Obvezno, če se sporoči „rating scale identifier“. — 15 Rating category value Rang bonitetne kategorije na bonitetni lestvici ob upoštevanju stopenj kot podkategorij. Obvezno, če se sporoči „rating scale identifier“. Vrstilni števnik je celo število z najmanjšo vrednostjo 1 in največjo vrednostjo 20. Vrednosti bonitetnih kategorij se navedejo zaporedno. Za vsako bonitetno oceno mora obstajati vsaj ena bonitetna kategorija. 16 Notch label Navede se specifična stopnja na bonitetni lestvici. Stopnje navajajo dodatne informacije o bonitetni kategoriji. Obvezno, če se navede stopnja na bonitetni lestvici. — 17 Notch description Opredelitev stopnje na bonitetni lestvici. Obvezno, če se navede stopnja na bonitetni lestvici. — 18 Notch value Rang stopnje na bonitetni lestvici. Vrednost stopnje je vrednost, dodeljena vsaki bonitetni oceni, da se ta identificira na začetku in koncu vsakega obdobja. Obvezno, če se navede stopnja na bonitetni lestvici. Vrednost stopnje je celo število z najmanjšo vrednostjo 1 in največjo vrednostjo 99. Vrednosti se navedejo zaporedno. Število stopenj je za posamezno kategorijo neomejeno.

Razpredelnica 2: Polje za razveljavitev bonitetnih ocen Št. Identifikator polja Opis Vrsta polja Standard 1 Rating scale identifier Identifikator bonitetne lestvice, ki se razveljavlja. Obvezno. —

Razpredelnica 3: Seznam polj s tehničnimi podatki za datoteke s kvalitativnimi podatki Št. Identifikator polja Opis Vrsta polja standardna 1 Language Navede se jezik datoteke. Obvezno. ISO 639-1. 2 CRA unique identifier Oznaka, ki jo sistem uporablja interno za identificiranje bonitetne agencije. Navede se bančna identifikacijska koda (BIC) bonitetne agencije, ki pošilja datoteko. Obvezno. ISO 9362. 3 Version Različica definicijske sheme protokola XML (XSD), ki se uporablja za pripravo datoteke. Obvezno. Točna številka različice. 4 Creation date Datum, ko je bila datoteka ustvarjena. Obvezno. Oblika datuma po ISO 8601 (LLLL-MM-DD). 5 Creation time Čas, ko je bila datoteka ustvarjena. Sporoči se lokalni čas bonitetne agencije, ki ustvari datoteko, izražen v univerzalnem koordiniranem času (UTC) v obliki +/– ur. Obvezno. Oblika časa po ISO 8601 (UU-MM-SS). 6 Creation time offset Navede se zamik lokalnega časa ob ustvarjanju datoteke (UU pred UTC ali po njem). Ločeno podpolje z vrednostmi (+/–) UU, ki se prilagodijo poletnemu času. Obvezno. —